Ministru kabineta noteikumu projekta

„Minimālās mēneša darba algas noteikšanas un pārskatīšanas kārtība”

sākotnējās ietekmes novērtējuma ziņojums (anotācija)

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Saskaņā ar Ministru kabineta 2016.gada 23.marta rīkojuma Nr.230 „Par konceptuālo ziņojumu „Priekšlikumi par izmaiņām minimālās mēneša darba algas noteikšanas un pārskatīšanas procesā” (turpmāk – konceptuālais ziņojums) 3.punktu Labklājības ministrijai jāsagatavo un līdz 2016.gada 1.septembrim jāiesniedz noteiktā kārtībā Ministru kabinetā Ministru kabineta noteikumu projekts par minimālās mēneša darba algas noteikšanas un pārskatīšanas kārtību, iekļaujot tajā konceptuālajā ziņojumā ietvertos risinājumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar Ministru kabineta 2011.gada 16.marta rīkojumu Nr.111 „Par Koncepciju par minimālās mēneša darba algas noteikšanu turpmākajiem gadiem” Ministru kabinetā tika akceptēta koncepcija „Par Koncepciju par minimālās mēneša darba algas noteikšanu turpmākajiem gadiem” (turpmāk – koncepcija), kuras mērķis bija izvēlēties tādus minimālās mēneša darba algas noteikšanas un pārskatīšanas pamatprincipus, lai normāla darba laika ietvaros tiktu garantēta Latvijas materiālās labklājības līmenim un ekonomiskajai situācijai samērīga minimālā mēneša darba alga (vidējais darba algu līmenis, sociālās garantijas, dzīvošanas izmaksas un citi faktori), turklāt šai algai jābūt sociāli taisnīgai un jānodrošina pēc iespējas augsts nodarbinātības līmenis. Koncepcijā noteiktie minimālās mēneša darba algas noteikšanas un pārskatīšanas pamatprincipi ir iestrādāti normatīvajā aktā – Ministru kabineta 2011.gada 17.maija noteikumos Nr.390 „Minimālā mēneša darba algas noteikšanas un pārskatīšanas kārtība”, kas izdoti uz Darba likuma 61.panta trešās daļas pamata.  Esošajā minimālās mēneša darba algas noteikšanas un pārskatīšanas sistēmā ir nepietiekama analītiskā bāze (rādītāji ekonomiskās situācijas un sociālās drošības analizēšanai), kā arī padziļināti netiek veikts minimālās mēneša darba algas ietekmes izvērtējums uz mazāk kvalificētiem darbiniekiem un to darba ienākumu izmaiņām. Diskusijas ar sociālajiem partneriem par minimālās mēneša darba algas apmēru nākamajam gadam ir nepietiekamas, sociālo partneru viedokļi tiek izteikti sasteigti. Minimālās mēneša darba algas apmēra noteikšanā izmantotie noapaļotie veselie skaitļi rada darba devējiem neadekvātu stimulu maksāt tieši noteikto apmēru, nevis vērtēt katra nodarbinātā faktisko ieguldījumu produktivitātes izteiksmē. Minimālās mēneša darba algas apmēra paaugstināšana netiek saistīta ar valsts pārvaldes efektīvu darbību, tai skaitā ar mēneša darba algu skalām tādās jomās kā veselības aizsardzība un sociālā drošība vai publiskajiem iepirkumiem tādās jomās, kur būtiski izdevumu daļu veido tieši algu izmaksas. Esošajā minimālās mēneša darba algas pārskatīšanas procesā nav iesaistītas atbildīgās institūcijas attiecīgo normatīvo aktu izstrādāšanai saistībā ar minimālās mēneša darba algas apmēra izmaiņām (piemēram, Veselības ministrija). Rezultātā Ministru kabinetā pieņemtais lēmums par minimālās mēneša darba algas apmēru nākamajam gadam var radīt nelabvēlīgu ietekmi uz darba tirgus attīstību un tautsaimniecības attīstību kopumā (bezdarba pieaugumu, nedeklarētās nodarbinātības pieaugumu, no valsts un pašvaldību budžeta finansēto iestāžu darbinieku mēneša darba algu saspiestību – kvalificētā darbaspēka pielīdzināšanu mazkvalificētam darbaspēkam, darba ņēmēju skaita pieaugumu, kuri strādā nepilnu darba laiku un kuriem darba ienākumi ir zem minimālās mēneša darba algas, vai kam netiek apmaksāts pilns darba laiks, kas faktiski tiek veikts, un virsstundas u.c.).  Lai risinātu esošajā minimālās mēneša darba algas noteikšanas un pārskatīšanas sistēmā identificētās problēmas tika izstrādāts konceptuālais ziņojums, kurā tika iekļauti priekšlikumi esošajā minimālās mēneša darba algas noteikšanas un pārskatīšanas sistēmā un kurus Labklājības ministrija sagatavoja sadarbībā ar Ekonomikas ministriju, Finanšu ministriju, Centrālo statistikas pārvaldi (CSP), Valsts kanceleju, Latvijas Banku un nevalstiskām organizācijām (Latvijas Darba devēju konfederāciju (LDDK), Latvijas Brīvo arodbiedrību savienību (LBAS), Latvijas Pašvaldību savienību.  Saskaņā ar konceptuālo ziņojumu Ministru kabineta noteikumu projekta „Minimālās mēneša darba algas noteikšanas un pārskatīšanas kārtība” (turpmāk – noteikumu projekts) mērķis ir noteikt minimālās mēneša darba algas noteikšanas un pārskatīšanas kārtību (veicamos pasākumus un to termiņus un šo pasākumu atbildīgās institūcijas), projektā iestrādājot šādus priekšlikumus:  1) minimālās mēneša darba algas apmēra noteikšanai analizēt virkni rādītāju (*Ekonomikas ministrijas un Finanšu ministrijas sagatavotās makroekonomiskās prognozes un ekonomiskās situācijas izmaiņas iepriekšējā gadā, t.sk. darba produktivitātes attīstība; Valsts ieņēmumu dienesta rīcībā esošo informāciju par vidējiem darba ņēmēju darba ienākumiem un nostrādāto stundu skaitu mēnesī iepriekšējā kalendāra gadā atbilstoši darba devēju ziņojumos par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata mēnesī norādītajam; Labklājības ministrijas izvērtējumu par ietekmi uz sociālo nodrošinājumu un darbaspēka nodokļu slogu, tai skaitā saistībā ar darba ņēmēja un darba devēja obligātā minimālā pārskata mēneša valsts sociālās apdrošināšanas iemaksu objekta izmaiņām; Nodarbinātības valsts aģentūras informāciju par bezdarba līmeni pa novadiem; minimālo mēneša darba algas attiecību pret iepriekšējā gada vidējo darba samaksu valstī; darbaspēka izmaksu indeksu (pret iepriekšējā gada atbilstošo periodu); Finanšu ministrijas izstrādātos priekšlikumus par izmaiņām nodokļu sistēmā nākamajam gadam (iedzīvotāju ienākuma nodokļu likmes, ar iedzīvotāju ienākuma nodokli neapliekamā minimuma un atvieglojuma par apgādībā esošu personu apmēra izmaiņas); esošās minimālās mēneša bruto un neto darba algas apmēru un to iespējamās izmaiņas nākamajā periodā citās Eiropas Savienības valstīs, kā arī minimālās mēneša darba algas un vidējās darba samaksas attiecības salīdzinājumu šajās valstīs; padziļināti veikt minimālās mēneša darba algas ietekmes izvērtējumu uz mazāk kvalificētiem darbiniekiem un to darba ienākumu izmaiņām, izmantojot Valsts ieņēmumu dienesta rīcībā esošo informāciju*);  2) minimālās mēneša darba algas apmēru palielināt līdz jebkuram veselajam skaitlim, ja tas atbilst prognozētajai ekonomiskajai situācijai valstī nākamajā gadā (procentuālam produktivitātes pieaugumam visā tautsaimniecībā);  3) optimāls termiņš priekšlikumu par minimālās mēneša darba algas saglabāšanu vai paaugstināšanu nākamajam gadam iesniegšanai Nacionālās trīspusējās sadarbības padomē (turpmāk – NTSP) un pirms tam iespēju šos priekšlikumus izanalizēt un saskaņot NTSP Sociālās drošības apakšpadomes sēdē, kur savu viedokli sniedz LDDK un LBAS un tiek pieaicināti arī citi kompetenti eksperti;  4) kā obligāts nosacījums - saistīt minimālās mēneša darba algas apmēra paaugstināšanu ar no valsts un pašvaldību budžeta finansēto iestāžu darbinieku mēneša darba algu skalām, palielinot tās pēc iespējas līdzvērtīgi minimālās mēneša darba algas pieaugumam atbilstoši budžeta iespējām un ņemot vērā minimālās algas paaugstināšanas ietekmi uz valsts kopbudžeta bilanci un makroekonomisko situāciju valstī;  5) Finanšu ministrijai veikt aprēķinu saskaņošanu ar attiecīgajām institūcijām – visām ministrijām, Valsts kanceleju, Saeimas Administrāciju, Valsts prezidenta Kanceleju, Tiesībsarga biroju, Korupcijas novēršanas un apkarošanas biroju, Sabiedrības integrācijas fondu, Sabiedrisko pakalpojumu regulēšanas komisiju, Centrālo vēlēšanu komisiju, Centrālo zemes komisiju, Pārresoru koordinācijas centru, Valsts kontroli, Augstāko tiesu, Satversmes tiesu un Ģenerālprokuratūru.  6) minimālās mēneša darba algas noteikšanas un pārskatīšanas sistēmā iekļaut visas atbildīgās institūcijas minimālās mēneša darba algas noteikšanas un pārskatīšanas procesa īstenošanai.  7) Veselības ministrija atbilstoši Finanšu ministrijas pieprasījumam divu kalendāra nedēļu laikā sagatavot informāciju par ārstniecības personu skaita sadalījumu pie esošās zemākās mēnešalgu skalas par ārstniecības personām, kuras tieši iesaistītas no valsts budžeta apmaksāto veselības aprūpes pakalpojumu sniegšanā.  Noteikumu projektā iekļautie pasākumu izpildes termiņi ir noteikti saskaņā ar konceptuālā ziņojuma 3.8.apakšpunktā paredzēto minimālās mēneša darba algas noteikšanas un pārskatīšanas sistēmas īstenošanas plānotās rīcības tabulu.  Vienlaikus par spēku zaudējušiem tiek atzīti Ministru kabineta 2011.gada 17.maija noteikumi Nr.390 „Minimālā mēneša darba algas noteikšanas un pārskatīšanas kārtība”.  Ministru kabineta noteikumi stājas spēkā 2017.gada 1.janvārī. |
| 3. | Projekta izstrādē iesaistītās institūcijas | Nav. |
| 4. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz darba devējiem un darba ņēmējiem. Saskaņā ar CSP veiktā Darbaspēka apsekojuma datiem, 2016.gadā 1.ceturksnī darba ņēmēju skaits bija 778,1 tūkst. un darba devēju skaits – 34,9 tūkst.  Pēdējie pieejamie CSP „Darba ņēmēju skaita sadalījums pēc darba ienākumiem pa mēnešiem” apkopojuma dati ir par 2015.gada decembri, kad darba ņēmēju skaits, kuriem darba ienākumi ir līdz un minimālās mēneša darba algas apmērā (360 euro), bija 173,4 tūkst. cilvēku no darba ņēmēju kopskaita jeb 20,2%, tai skaitā:  1) privātajā sektorā – 144,6 tūkst. cilvēku no privātā sektorā nodarbinātajiem jeb 24,4%;  2) sabiedriskajā sektorā – 26,2 tūkst. cilvēku no sabiedriskā sektorā nodarbinātajiem jeb 10,3%, CSP sabiedriskajā sektorā neiekļauj sabiedriskās organizācijas – nodibinājumus, biedrības, fondus, politiskās un reliģiskās organizācijas.  Netieši noteikumu projekts attiecas uz dažādām tiesiskajām situācijām – nosakot minimālos uzturlīdzekļus bērnam vai izmaksājot tos no Uzturlīdzekļu garantiju fonda, sodu sistēmā, personas materiālā stāvokļa noteikšanā, zaudējumu apmēra noteikšanā, kā arī uz notiesātajiem, kas sodu izcieš atklātajā, slēgtajā vai daļēji slēgtajā cietumā. |
| 2. | Tiesiskā regulējuma ietekme uz tautsaimniecību un administratīvo slogu | Minimālās mēneša darba algas apmēru ik gadu nosaka un pārskata, lai veicinātu tautsaimniecības ilgtspējīgu attīstību un nodarbinātības pieaugumu.  Minimālās mēneša darba algas noteikšana un pārskatīšana turpmāk būs atkarīga no ekonomiskās situācijas valstī un virknes citu rādītāju. Tāpēc minimālās mēneša darba algas apmēra noteikšana būs elastīgāka un racionālāka. Labklājības ministrija sadarbībā ar Ekonomikas ministriju un Finanšu ministriju ik gadu izvērtēs ekonomisko situāciju valstī un virkni noteikto rādītāju un saskaņos minimālās mēneša darba algas apmēru un ieviešanas datumu ar sociālajiem partneriem – LBAS un LDDK NTSP Sociālās drošības apakšpadomes sēdē un NTSP, kurā tiks pieaicināta arī Latvijas Pašvaldību savienība.  Tiesiskais regulējums neradīs finansiālas izmaksas un administratīvo slogu darbiniekiem un darba devējiem, jo minimālās mēneša darba algas noteikšanas un pārskatīšanas sistēma jau tiek regulēta un jaunie noteikumi tikai uzlabos esošo sistēmu.  Noteikumu īstenošana valsts budžeta iestādēm neradīs papildu izmaksas un tiks nodrošināta piešķirto valsts budžeta līdzekļu ietvaros. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija. | Nav. |

|  |  |  |
| --- | --- | --- |
| **V Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Latvija izpildīs saistības pret Starptautisko darba organizāciju.  Starptautiskās darba organizācijas 1970.gada konvencija Nr.131 „Par minimālās darba algas noteikšanu”, ratificēta ar Augstākās Padomes 1993.gada 12.janvāra lēmumu „Par Starptautiskās darba organizācijas konvenciju ratifikāciju”. |
| 3. | Cita informācija | Nav. |

**1.tabula - projekts šo jomu neskar.**

|  |  |  |
| --- | --- | --- |
| 2.tabula  Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem  **Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Latvija izpildīs saistības pret Starptautisko darba organizāciju.  Starptautiskās darba organizācijas 1970.gada konvencija Nr.131 „Par minimālās darba algas noteikšanu”, ratificēta ar Augstākās Padomes 1993.gada 12.janvāra lēmumu „Par Starptautiskās darba organizācijas konvenciju ratifikāciju”. | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz attiecīgu skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā |
| Latvijas valsts ir ratificējusi Starptautiskās darba organizācijas, par kuras biedri kļuva 1921.gadā (darbību tajā atjaunojot 1991.gadā), 1970.gada konvenciju Nr. 131 „Par minimālās algas noteikšanu”, kuras 1.pants paredz, ka dalībvalsts pienākums ir izveidot minimālās algas sistēmu, kas attiecas uz visiem darba algas saņēmējiem, savukārt 3.pants paredz, ka, nosakot minimālās algas līmeni, ir jāņem vērā darbinieku un viņu ģimeņu vajadzības, ievērojot vispārējo algu līmeni valstī, iztikšanai nepieciešamo minimumu, sociālās drošības pabalstus un citu sociālo grupu dzīves līmeni, kā arī ekonomiskos faktorus, tajā skaitā – ekonomikas attīstības rādītājus, darba ražīguma līmeni, kā arī vēlmi nodrošināt augstu nodarbinātības līmeni. | Noteikumu 2., 3. un 4.punkts. | Pilnībā ir pārņemtas starptautiskās saistības.  Par šo saistību izpildi ir atbildīga Labklājības ministrija. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav. | |
| Cita informācija | Nav. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Priekšlikumus, kas iestrādāti konceptuālajā ziņojumā un noteikumu projektā, Labklājības ministrija sagatavoja sadarbībā ar Ekonomikas ministriju, Finanšu ministriju, CSP, Valsts kanceleju, Latvijas Banku un nevalstiskām organizācijām (LDDK, LBAS, Latvijas Pašvaldību savienību).  Noteikumu projekts 2016.gada 10.maijā tika publicēts Labklājības ministrijas mājas lapā, adrese:  <http://www.lm.gov.lv/text/1789>, lūdzot sniegt priekšlikumus par projektu līdz 2016.gada 24.maijam.  Noteikumi pēc to pieņemšanas tiks publicēti oficiālajā izdevumā „Latvijas Vēstnesis”, kā arī portālā [www.likumi.lv](http://www.likumi.lv). |
| 2. | Sabiedrības līdzdalība projekta izstrādē | Individuālie sabiedrībaslocekļu vērtējumi līdz 2016.gada 24.maijam netika saņemti. |
| 3. | Sabiedrības līdzdalības rezultāti |
| 4. | Cita informācija. | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Labklājības ministrija, Ekonomikas ministrija, Finanšu ministrija, Veselības ministrija, NTSP, NTSP Sociālās drošības apakšpadome.  Noteikumu projekta normu ievērošanu uzraudzīs Labklājības ministrijas padotības iestāde Valsts darba inspekcija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija. | Nav. |

*Anotācijas III un IV sadaļa – projekts šīs jomas neskar.*

Labklājības ministrs J.Reirs

01.08.2016. 15:25

1988

A.Liepiņa,

67021519, Aina.Liepina@lm.gov.lv